La globalizaçon ye un fenómeno moderno que surgiu cula eiboluçon de ls nuobos meios de quemunicaçon cada beç más rápidos i más eficazes. Hai, inda assi, aspetos tanto positibos quanto negatibos na globalizaçon. Ne l que cuncerne als aspetos negatibos hai a referir la facelidade cun que todo circula nun habendo grande cuntrole cumo se puode facilmente ber puls atentados de 11 de Setembre ne ls Stados Ounidos de la América. Esta globalizaçon sirbe pa ls más fracos se eiquiparáren als más fuortes pus todo se cunsigue adquerir atrabeç desta grande outostrada anformacional de l mundo que ye la Anterneta. Outro de ls aspetos negatibos ye la grande anstablidade eiconómica que se cria ne l mundo, pus qualquiera fenómeno que acuntece nun detreminado paíç atinge debrebe outros países criando-se cuntágios que tal cumo las eipidemies se alástran a todos ls puntos de l globo cumo se dun solo punto se tratasse. Ls países cada beç stan más dependentes uns de ls outros i yá nun hai possiblidade de se eisoláren ó remetíren- se ne l sou niu pus naide ye eimune a estes cuntágios positibos ó negatibos. Cumo aspetos positibos, tenemos sin selombra de dúbeda, la facelidade cun que las inobaçones se propagan antre países i cuntinentes, l acesso fácele i rápido a la anformaçon i als benes. Cula ressalba de que para las classes menos faborecidas eiconomicamente, specialmente ne ls países an zambolbimiento , esse acesso nun ye ""fácele"" (porque sou custo ye eilebado) i nó será rápido.